הוועדה לקידום מעמד האישה, כנסת 17, פרוטוקול מספר 118, 2008-03-11 12:00

דוד טל: בוקר טוב, אני מתכבד לפתוח את ישיבת הוועדה, זהו יום חג לוועדה לקידום מעמד האישה, לא משום שאנחנו נפרדים מחבר הכנסת גדעון סער, כמו תוצאות של הצעות החוק והנושאים השונים שחבר הכנסת סער הוליך כאן בוועדה והביא אותם לכלל סיום.

דוד טל: למען הגילוי הנאות, נעזרתי בחבר הכנסת סער כיושב ראש הוועדה, בתוקף תפקידי כיושב ראש ועדת הכנסת, אני משתדל להיות צמוד להחלטות של היועצות המשפטיות שלי כדי שכל הצעת חוק תהיה באכסניה המתאימה אבל לפעמים השולחן הופך להיות יותר פוליטי והגעתי למסקנה שבחוקי עבודה לנשים, שאני משתדל לקדם, יהיה נכון להעביר את זה לאכסניה הזו.

דוד טל: אני מוכרח לומר שהמחשבה הייתה טובה משום שהצלחתי להעביר את הצעת חוק עבודה במשמרות לנשים אחרי לידה בוועדה הזו, ובאופן אישי אני רוצה להודות לחבר הכנסת סער, הגם שהאכסניה המתאימה היא בוועדת העבודה הרווחה והבריאות של הכנסת, אבל שם, כמו בוועדת חוקה של הכנסת הם עמוסים מאד ולכן העדפתי להביא את זה לכאן.

דוד טל: מעבר לחוק שלי שהוא העברי, הוא העביר פה הרבה חוקים בסדרי גודל שלא היו בשלוש הקדנציות האחרונות לפחות.

דוד טל: ליושבת ראש הנכנסת יהיה הרבה מה לעשות בוועדה כדי להמשיך עם הטייס האוטומטי הזה בחקיקה כדי לחזק ולתמוך את מעמד האישה בישראל.

דוד טל: שמעתי שבנורבגיה אישה אחרי לידה מקבלת שנה חופשה.

דוד טל: גם בדנמרק, אז הנה, חברת הכנסת שמטוב, יש לך מטרה להצעת החוק הבאה, כדי שלא נגזים נעלה את זה משלושה חודשים לחצי שנה, ואחרי שזה יעבור כברת דרך נעביר את זה הלאה.

דוד טל: באותה עת דואגים גם למעמד הגבר, אותו גבר שאשתו יצאה לחופשת לידה של שנה, הגבר, הגם שהוא לא ילד ולא עבר את משבר הלידה שהאישה עברה, הוא מקבל חודש וחצי ואני חושב שזה פנטסטי.

דוד טל: בכל אופן, על פי החלטת ועדת הכנסת, בהתאם להוראות סעיף 10א' לתקנון הכנסת ממליצה ועדת הכנסת בפני הוועדה לקידום מעמד האישה לבחור בחברת הכנסת ליה שמטוב לכהן כיושבת ראש הוועדה במקום חבר הכנסת גדעון סער.

דוד טל: מי מהאנשים שרוצה לומר דברים, אנא שיירשם, חברת הכנסת מרינה סולודקין בבקשה.

מרינה סולודקין: תודה רבה ליושב ראש ועדת הכנסת דוד טל.

מרינה סולודקין: קודם כל אני רוצה להודות ליושב ראש היוצא חבר הליכוד מר גדעון סער, כי סוף סוף החברה הישראלית, ארגוני הנשים, הכנסת היו בשלים לקבל גבר כיושב ראש הוועדה לקידום מעמד האישה והוא הוכיח זאת בהיותו יושב ראש מאד רציני שקידם חוקים של עבודת נשים וגם חוקים אחרים.

מרינה סולודקין: היה תענוג מתמיד בישיבות של הוועדה לקידום מעמד האישה לראות איך חבר הכנסת סער מנהל את הוועדה ולראות את תוצאות.

מרינה סולודקין: היינו מאד אפקטיביים בשנה וחצי עם היושב ראש הזה, הוא היה עם תכונות של הדור החדש של הפוליטיקאים הישראלים, מאד מקצועי, משפטן מאד אכפתי ומאד מבין את בעיות הנשים במדינת ישראל, על זה אנחנו מודים לו.

מרינה סולודקין: לחברת הכנסת ליה שמטוב אני מאחלת ועדה פוריה ואני חושבת שחשוב לעסוק בענייני חד הוריות שם יש הרבה בעיות ולא מספיק חקיקה ואנחנו צריכים לקדם הרבה דברים.

מרינה סולודקין: תודה.

דוד טל: תודה לחברת הכנסת מרינה סולודקין בנושא חד ההוריות שהזכרת, על סדר היום בוועדת העבודה והרווחה עומדת ההצעה שלי שכבר עברה בקריאה שנייה בוועדת העבודה והרווחה וכרגע נדרשה רביזיה.

דוד טל: היא מדברת על משפחות חד הוריות, להחזיר את המצב לקדמותו ערב 2003, לפני הגזירות שגזרו על משפחו חד הוריות, גם להגדיל את גודל הגמלה וגם לאפשר לנשים חד הוריות לעבוד להשתכר ולקבל את דמי המזונות שנפסקו להם מביטוח לאומי.

דוד טל: מיכל יודין בבקשה.

מיכל יודין: תודה רבה.

מיכל יודין: גדעון, היית לנו, לנשות ישראל, לפה בכל תחום מתחומי החיים שנשים חוות ביום יום.

מיכל יודין: חברותי ואני מעמותת כ"ן ואני מניחה שכל נשות ישראל מודות לך על העשייה הגדולה והלוואי ויהיו רבים כמוך, גם בבית המחוקקים וגם במקומות אחרים.

מיכל יודין: זו הדמות החדשה של הגבר הישראלי שאותו אנחנו רוצים לראות בינינו.

מיכל יודין: חברת הכנסת שמטוב, את נכנסת לנעלים גדולות ואנחנו רוצות לאחל לך הצלחה גדולה.

מיכל יודין: תראי בנו פרטנריות, גם חבר הכנסת סער יוכל לעזור כי לפי מה שהבנתי הוא נשאר בוועדה.

מיכל יודין: אנחנו נודניקיות ולכן נמשיך ונתמיד על מנת שיהיה חוקי צדק במדינת ישראל.

מיכל יודין: לעניין הזה, לכל מי שנמצא פה, מחר אנחנו מקיימות ישיבה בוועדת חוקה בנושא חוק הבטחת ייצוג לנשים, שאני מקווה שאכן נעביר אותו ובאמצעותו נוכל לראות בכנסת הבאה יותר נשים בבית המחוקקים.

מיכל יודין: חשוב לי להדגיש שזו תקופה של פריצת דרך אדירה, ואני רוצה לאחל לשניכם בהצלחה, שתמשיכו ואנחנו נהיה אתכם.

עמירה דותן: אני די עצובה גדעון, זו הייתה תקופה מדהימה.

עמירה דותן: מה שהשכלת לעשות במהלך התקופה הזו זה להצעיד אותנו למאה ה- 21.

עמירה דותן: טיפלת בנושא של נשים לא כציבור עם בעיות ומצוקות והריונות וחד הוריות וכל מיני בעיות, אלא כציבור עם עוצמה וכוח יכולות ואפשרות לממש את היכולות שלהם.

עמירה דותן: מהתחלה, כשהתחלת לעניין הזה של ג'נדר מיין סטרימינג והבנת את זה ביכולות השכליות והרגשיות שלך, הצעדת את כל העסק הזה בצעדי ענק קדימה ומהבחינה הזו אני מודה לך מקרב לב גם כחברת כנסת אבל במיוחד כאמא וכסבתא כי זה מאפשר לבנות שלי ולנכדות שלי עולם מעט יותר אמיתי בשביל היכולות שלהם.

עמירה דותן: אמרה מיכל לחברת הכנסת שמטוב ואני חוזרת ואומרת, הנעלים מאד גדולות, ואני חושבת שאנחנו חייבות להתאחד יחד, כנשים בכנסת אנחנו עובדות יפה מאד כפרטים, אנחנו לא עושות שום דבר יחד.

עמירה דותן: הניסיונות שלי לעשות דברים יחד עד היום נענו בשלילה או בהרמת גבה או כתף.

עמירה דותן: יחד אנחנו כוח גם אם אנחנו חושבות אחרת פוליטית או מקצועית מגדרית אחרת, יחד אנחנו יכולות להוות כוח ולהיות פה ומענה לכל הנשים בחברה הזו.

עמירה דותן: המון בהצלחה והמון תודות.

נאדיה חילו: הוועדה לקידום מעמד האישה, כמו שחלק גדול מכן יודעים עברה כברת דרך מאד רצינית של שדרוג במהלך השנים.

נאדיה חילו: אבל, בתקופה שלך גדעון, התקופה הזו תיזכר כתקופת הזוהר של הוועדה, תקופה מאד טובה שהחותם ששמת הוא חותם שימשיך ללוות את הוועדה כמפנה מאד רציני בהיסטוריה של הוועדה.

נאדיה חילו: אני רואה את ההיסטוריה של הוועדה מסטטוס זמני לסטטוטורית, מהמקלט ועד החדר כשהתחנה הזו שאנחנו נמצאים בה תיזכר כתחנה של שדרוג מאד רציני.

נאדיה חילו: שדרוג מבחינת הערך של הנושא, מבחינת המחויבות של הכנסת כולה לנושא, המודעות, הערכיות, המחויבות.

נאדיה חילו: אני לא רואה רק את ההישגיות בחקיקה אלא מה הוועדה הזו מקרינה ואיזה משקל היא הקרינה מבחינת הציבור בכלל.

נאדיה חילו: הציבור הרבה יותר מודע, המסרים עברו בצורה מאד ישירה, מעבר לקידום הנושאים שהחברות פה הזכירו, אני חושבת שקידמת את הנושא הזה באג'נדה האזרחית ושמת את זה יותר בולט ויותר עצום על השולחן החברתי כולו.

נאדיה חילו: נהניתי מאד לעבוד בוועדה הזו אתך.

נאדיה חילו: אני בטוחה שתמשיך להיות חבר בוועדה הזו, אני לא חושבת שמישהו כאן מתכוון לוותר על החברות שלך בוועדה.

נאדיה חילו: אני רוצה לאחל לך ליה, הוכח תמיד שהוועדה הזו חוצה מפלגות ושיש בכנסת מחויבות רוחבית לנושא נשים בלי קשר מפלגתי.

נאדיה חילו: אנחנו ממפלגות שונות, נמשיך להיות חלוקות בדעות או מובילות, אבל בתחום הזה זו אמורה להיות מחויבות של כל חברי הבית הזה.

מרית דנון: אני רוצה לומר מילה על חבר הכנסת סער טרום היותו חבר כנסת.

מרית דנון: הוא בעיני הוא מסמל את העובדה שהמאבק של נשים הוא לא מאבק סקטוריאלי אלא מאבק של חברה ומאבק של גברים.

מרית דנון: אני יודעת שחבר הכנסת גדעון סער, לפני שנכנס לחיים הפוליטיים סייע בהתנדבות לנפגעות תקיפה מינית והוא קשור שנים רבות למרכזי הסיוע.

מרית דנון: כמנהלת הרשות לקידום מעמד האישה אני רוצה לומר שהיה שיתוף פעולה יוצא מן הכלל בין שתי הרשויות, המבצעת והמחוקקת.

מרית דנון: גדעון העלה לוועדה שני נושאים מאד חשובים של טיפול בנפגעות תקיפה מינית והוצאת נשים ממעגל הזנות וכתוצאה מהדבר הזה הוקצבו תקציבים רב שנתיים לנושא הזה.

מרית דנון: נמצאת פה טל קרמר שתודה בשם הנשים שמולם היא עובדת אבל אני דווקא רוצה להודות בשם הנשים שקולן לא נשמע, בשם הנשים במעגל הזנות.

מרית דנון: זו פעם ראשונה שהמדינה לקחה על עצמה לטפל בנושא הזה, וזה הודות לך.

מרית דנון: בפגישה הראשונה שלנו, ביום הראשון שלי בתפקיד ישבתי אתך ואמרת לי שהרשות צריכה לטפל בנושא הזנות, ולא הבנתי אפילו על מה אתה מדבר והנה זה קורם עור וגידים ועל זה תודה רבה.

רונית תירוש: אני מצטרפת לברכות ולשבחים.

רונית תירוש: חבר הכנסת גדעון סער יצר תקדים בכך שגבר פרץ את תקרת הזכוכית הזו והוא מוביל את הנושא של קידום מעמד האישה.

רונית תירוש: אף אחד לא חולק על הידע הפרלמנטארי שלך ועל הכוח שיש בידיך ועל יכולת ההשפעה שלך.

דוד טל: אני מקדם בברכה את יושבת ראש הכנסת, חברת הכנסת דליה איציק.

רונית תירוש: ידעת לנצל את הכישורים הללו שלך לטובת מגזר שדשדש במקומו במשך שנים רבות ועשית כברת דרך עצומה שלדעתי גם אי אפשר לחזור ממנה ולכן בהקשר הזה אני אומר לחברת הכנסת שמטוב, אין מה להשוות נעלים, את תוכיחי לנו שגם באופן עדין ונשי אפשר לקדם דברים.

רונית תירוש: אני רוצה לבקש ממך חבר הכנסת סער, ממש בדקה ה- 90 לפני שאתה הופך להיות רק חבר בוועדה לעזור לנו בכמה הצעות חוק בנושא אחוז הייצוג של נשים בסקטור הציבורי וברשויות מקומיות.

רונית תירוש: אנחנו שואפים ל- 50% אני חושבת שכך יאה וכך נאה אבל לצערי הרב בוועדת השרים עיכבו את זה וקצת מוססו את ההצעה הזו.

רונית תירוש: אני מקווה שתסייע לאפשר לנו להיות בייצוג הולם ואקוויוולנטי לאחוזינו באוכלוסייה כדי שנוכל לעשות את הדברים מהר יותר גבוה יותר וחזק יותר.

רונית תירוש: בהצלחה בהמשך לשניכם.

דוד טל: תודה רבה.

דוד טל: אני מבקש לאפשר ליושבת ראש הכנסת, חברת הכנסת דליה איציק לדבר ואני מתנצל מראש שלאחר מכן היא תצטרך לעזוב אותנו היות ויש ביקור של ראש ממשלת צ'כיה, גברתי בבקשה.

דליה איציק: בוקר טוב אדוני יושב ראש הוועדה היוצא, גברתי יושבת ראש הוועדה הנכנסת, אדוני יושב ראש ועדת הכנסת, חברותיי חברות הכנסת, חברי חבר הכנסת, מנכ"ל הכנסת, מזכיר הכנסת, חברותיי, יועצת ראש הממשלה למעמד האישה, אני מבינה שנמצאות פה נשים שבדרך כלל מתמידות להיות כאן, בוקר טוב לכולכם.

דליה איציק: חשבתי מה אני אומרת לחבר הכנסת סער שיוצא, אני אחפש את מילותיי בקפידה כי אני רוצה לחזור הביתה בשלום ואני אתחיל כך.

דליה איציק: הוא באמת עשה מהוועדה הזו את הלא יאומן, אני מאד שמחה שדווקא גבר ניהל אותה, תמיד טענתי שגבר צריך להחזיק את הוועדה הזו, כמובן לא כל גבר, כמו שלא כל אישה, הוא הקפיץ את הוועדה באורח יוצא דופן.

דליה איציק: הוא מחויב לנושא, אוהב את הנושא, בלתי נסבל כשהוא יושב אצלי בחדר, כי אם יש חוק שלא עובר הוא ישב לי על הצוואר, הוא כמובן חייב לנצח גם כשאין יריב ואין אויב, אבל היות וזה עוד לא "חיים שכאלה" לא נסכם כי יש לו עוד עתיד רחוק.

דליה איציק: אני מקווה שיהיה פעיל בוועדה כי כמה שיהיה יותר פעיל פה הוא פחות פעיל אצלי בחדר, ואני מקווה מאד חברת הכנסת ליה שמטוב שתדעי לגייס אותו כי עדיף לבריאות שלי שלא יהיה לידי.

דליה איציק: ליה, הוא משאיר לך ועדה מאורגנת מסודרת עם צוות מצוין וזו כבר מסורת שיודעים שיש פה חוק מיד מעבירים אותו.

דליה איציק: את יודעת שדלתי פתוחה ואזני כרויה לנושאים הללו ואת תקבלי את כל העזרה ואני בטוחה שחבר הכנסת סער יישאר חבר בוועדה אם כי תשתדלי להרחיק אותו אם את רק יכולה מידי פעם, הכול במינון הנכון.

דליה איציק: עכשיו ברצינות, חבר הכנסת סער הוא דוגמה מצוינת לפרלמנטר שעשה עבודה בלתי רגילה, אני מאד מודה לו וכך גם ציבור הנשים חייב לו לא מעט אבל אני מאמינה גם שציבור הגברים חייב לו לא מעט כי כשאתה נותן שוויון לנשים מי שמרוויח מזה בפירוש זה גם הגברים ואסור להציג את זה כאילו רק הנשים מרוויחות מהוועדה הזו.

דליה איציק: לצערי לא מספיק הצלחנו לגייס יותר חברי כנסת זכרים אני מאד מצטערת על זה.

דליה איציק: לפעמים כשמתראיינים על משהו, אם זו מראיינת לא מעט פעמים ישאלו אותך מה עשית למען הנשים, לא ראיתי ששואלים גבר מה הוא עשה למען הנשים, כאילו זה רק עניין של נשים.

דליה איציק: אני מסרבת לפופוליזם הזה שנשים צריכות לטפל רק בסוגיות כאלה ויש מועדון ששייך רק לגברים שמבינים רק בזה ונשים מבינות רק בזה.

דליה איציק: איכשהו לא מעט פעמים גם אנחנו נגררות לזה ואינני מקבלת את זה.

דליה איציק: ראיתי את חברת הכנסת לימור לבנת מטפלת שנים בסוגיות גבריות והיא עשתה את זה בהצלחה גדולה והיא רק משל כי היא הייתה שרה ויכולתי לראות אותה.

דליה איציק: לכן אינני מקבלת את החלוקה הדיכוטומית הזו ואנחנו צריכות להקפיד על זה בעיקר כי בלי משים אנחנו נגררות גם למה שנשים מצפות מאתנו ולפי דעתי שלא בצדק.

דליה איציק: אני רוצה להדגיש משפט אחד, יש פה הישגים גדולים מאד, אני לא מכירה הרבה מדינות כאלה בעולם, וגם במשפט החקיקתי אנחנו אחת המדינות המתקדמות בעולם, יש לנו בעיה אחרת והיא באכיפת החוקים, וצריך לטפל בזה.

דליה איציק: הצגתי רעיון איך לטפל בזה, אנחנו נשב יחד עם יושב ראש ועדת הכנסת עם יושב ראש הוועדה היוצא חבר הכנסת סער ועוד כמה ונחשוב מה עושים עם זה.

דליה איציק: דבר שני זו בעיה של גישה חברתית שזה מאבק לא פשוט, ארוך טווח ואין קיצורי דרך.

דליה איציק: אני רואה את התקנון את הזכויות של יושב ראש הכנסת, הכול נכתב לגבר, שום דבר לא נכתב לאישה כי איש לא העלה בדעתו שאי פעם אישה תכהן בתפקיד הזה.

דליה איציק: זה לא יאומן.

דליה איציק: בלי להתנצל ובלי בערך, אני אומרת שנשות הכנסת חרוצות, עושות עבודה יוצאת מהכלל, אין להן תסביכים, אני לא רוצה לדבר בהכללות, אבל זה נכון בהכללה.

דליה איציק: הן מחויבות יותר חרוצות יותר וקשה להם פי כמה בגלל הרבה סיבות כמו גישות חברתיות, מה אומרים בבית, בני הזוג, הכול מורכב וקשה פי אלף לאישה.

דליה איציק: זה ייקח זמן אבל הנחמה של כולנו בחדר הזה שבסוף הבנות שלנו והנכדות שלנו כשיסתכלו אחורה הם יגידו שהאמהות שלנו והסבתות שלנו סללו לנו את הדרך.

דליה איציק: זו דרך ארוכה ורבת חתחתים.

דליה איציק: בסוף, כשאנחנו מסתכלים אחורה אנחנו רואים הישגים יוצאים מהכלל וכשאני מסתכלת על חייה של אימי ומשווה אותם לשלי, הגם ששלי בגוונים מסוימים יותר קשים, עדיין יש לנו הישגים יוצאים מהכלל.

דליה איציק: כל החבורה הטובה הזו שהתקבצה פה שותפה למאבק הזה אבל תמיד זה כך שיושב ראש ועדה מעלה ומוריד, כמו מנהל של בית ספר וכמו מורה בכיתה, יש לו אחריות פי כמה יותר גדולה ולגדעון סער הייתה תרומה מכרעת במה שקרה כאן בוועדה.

דליה איציק: אני מאחלת לך שלא יהיה לך זמן, בעיקר כדי שלא תבוא לחדרי, אני יודעת שרק אחרי קריאה שלישית חוק עובר, ואני מקווה שתהיה פעיל כפי שהיית כיושב ראש ועדה.

דליה איציק: לך ליה אני רוצה להגיד שנעזור לך, אני יודעת שאסור להתרשם מהשקט שלך, אני יודעת שאת מאד חרוצה ואכפתית ובאה אלי לחדר ומטפלת בהרבה מאד נושאים.

דליה איציק: אני משוכנעת שתעשי עבודה יוצאת מהכלל ושתדעי שכולנו כאן

דליה איציק: חברות שלך למאבק הזה ולדרך ונעשה כמיטב יכולתנו שבסיום הקדנציה של תסמני וי ותגידי גם את שעשית את זה.

דליה איציק: אני מאחלת לכם בהצלחה.

גדעון סער: רציתי להגיד כמה מילים בנוכחות יושבת הראש, מעבר לסיוע השוטף שהוועדה קיבלה ממך בנושאים שונים על מנת לחזק אותה, יש ליושב ראש הבית השפעה גדולה על סדר היום.

גדעון סער: סדר היום הרבה פעמים, בטח כשמדובר בחקיקה תקציבית, קובע גם את התוצאה.

גדעון סער: הייתה לך יותר מפעם אחת, באמצעות החלטות שאת מקבלת כיושבת ראש, תרומה בלתי רגילה להעביר מהלכים שעברו פה, כמו הנושא של הארכת חופשת לידה, שאם היה יושב ראש אחר שפחות אכפת לו מהנושאים האלה, התוצאה הייתה יכולה להיות אחרת.

גדעון סער: את זה לא הרבה יודעים ולא הרבה מבינים איך התהליכים עובדים ועל כך במיוחד אני רוצה להודות לך בשם הוועדה כולה.

גדעון סער: אני בטוח ומשוכנע שעוד יופנו אליך בקשות בנושא זה בעתיד הקרוב.

גדעון סער: מאחר ואסור לי להיכנס לחדרך אני אשוחח איתך על זה בטלפון.

גדעון סער: היה לי חשוב בין התודות להודות לך על העזרה הזו, אני מאד מעריך את זה כי בלי שיתוף הפעולה הזה אי אפשר להצליח, בשביל להצליח צריך שיתוף פעולה מהרבה מקומות והמקום שבו את יושבת הוא אחד העיקריים שלהם ועל כך תודה.

גדעון סער: .

דוד טל: אנחנו נעבור להצבעה, בהתאם להוראות סעיף 10 לתקנון הכנסת ממליצה ועדת הכנסת בפני הוועדה לקידום מעמד האישה לבחור בחברת הכנסת ליה שמטוב לכהן כיושבת ראש הוועדה במקום חבר הכנסת גדעון סער.

דוד טל: מי בעד ירים את ידו.

דוד טל: בעד – רוב נגד – אין נמנעים – אין ההצעה נתקבלה פה אחד.

דוד טל: אני מודיע בזאת שחברת הכנסת ליה שמטוב נבחרה פה אחד לתפקיד יושבת ראש הוועדה לקידום מעמד האישה.

גדעון סער: המעמד הזה בשבילי הוא מעמד מרגש, גם הכניסה לתפקיד הייתה מרגשת וגם היום.

גדעון סער: אני קודם כל רוצה להגיד תודה, אחרי שהודיתי ליושבת ראש הכנסת אני רוצה להודות במיוחד לחברת הכנסת לימור לבנת, אתה אנחנו משתפים פעולה בנושאים שנוגעים לקידום מעמד האישה ושוויון בין המינים הרבה שנים.

גדעון סער: עשינו את זה גם כאשר הייתה שרת חינוך והייתי מזכיר הממשלה וביחד הקמנו את ועדת השרים לקידום מעמד האישה שלא הייתה קיימת מקום המדינה, 53 שנים הנושא לא טופל באופן מיניסטריאלי ויש לי מקום לחשד שהיום הוא מטופל קצת פחות מהתקופה שאת עמדת בראש הוועדה הזו.

גדעון סער: אני יכול לציין שבאותה תקופה, בדרך כלל מזכיר הממשלה יושב וממזכר את כל הועדות שראש המשלה יושב בראשם, מבחינתי זה היה החריג, הייתי גם מזכיר הוועדה הזו, אבל בענייננו לא הייתי יכול לקבל את ההזדמנות והאפשרות לכהן בתפקיד לולא לימור שהכירה את הרקע הזה וויתרה בשבילי על התפקיד הזה בישיבת סיעת הליכוד והאמינה שאני יכול לעשות אותו ועל כך אני מודה לך באופן אישי.

גדעון סער: אני רוצה להודות מאד לצוותה וועדה לשתיים שנמצאות בחופשת לידה, דלית אזולאי מנהלת הוועדה והלית מגידו היועצת המשפטית של הוועדה שעזרו לי בצורה בלתי רגילה וכנראה נהנו באופן עקיף מהחקיקה.

גדעון סער: תודה לכן עזרתן לי מאד.

גדעון סער: אני מאד מודה לאריאלה ממלאת מקום מנהלת הוועדה שמצליחה להתמודד לבד כשדלית ילדה ועזרה לי בצורה אדירה בפרט על הסיוע בשבועות האחרונים.

גדעון סער: אני רוצה להודות לכל חברות הכנסת, אלה שאמרו את המילים החמות ולאלה שיגידו אחר כך וגם לארגונים.

גדעון סער: כל הארגונים שותפים במאבקים השונים, לכולם הרבה תודה, אי אפשר להצליח בלי שיתוף הפעולה.

גדעון סער: של כל הגורמים שעוסקים בנושא הזה.

גדעון סער: היום העברנו עוד חוק של חברת הכנסת סולדוקין ושלי, יש הישגים גדולים בחקיקה, אבל זה לא רק נושאים של חקיקה ואפילו לא רק נושאים שנוגעים לשיתוף הפעולה שברה עליו מרית עם הרשות המבצעת.

גדעון סער: אחד ההישגים, ולזה כולם שותפים כאן, זה המרכזיות שאתה שם את הוועדה בחיים של הבניין הזה וזו הייתה אחת המשימות שלי, אני חושב שכל אחת מקודמותיי עשתה עבודה גדולה, העבירו פה דברים מאד חשובים, בסך הכול הוועדה קיימת רק משנות ה- 90 וכל אחת הוסיפה נדבך ואני מקווה שהוספתי את הנדבך שלי.

גדעון סער: צריך להיאבק על זה כל הזמן, לדאוג שתעבור חקיקה זה דבר שכל הזמן צריך להיאבק עליו בוועדה שדוד ידידי עומד בראשה ואני מתכוון להמשיך לעשות את זה.

גדעון סער: לחשוב תמיד על דרכים חדשות יצירתיות ומקוריות כדי להמשיך את המומנטום הזה.

גדעון סער: חלק מההחלטה שלי לבוא לפה ומי שמכיר אותי יודע שלא באתי מתפקידים שוליים במערכת הפוליטית ולא עסקתי בנשואים שוליים במערכת הפוליטית, היה שבירת סטריאוטיפים.

גדעון סער: יש חשיבות לשבור סטריאוטיפים, נושא אחד היה הקרנה של גבר בראשות הוועדה הזו, נכון שמשני הצדדים היו גם נשים וגם גברים שהרימו גבה, דווקא החברות בבית הזה וגם הארגונים נתנו את התמיכה והאמינו, אבל להקרין שנושא השוויון בין המינים הוא לא רק של נשים בלבד אלא של כל מי שרוצה חברה שוויונית ומתקדמת וזו החברה, כמו שאמרה חברת הכנסת דותן, שאני רוצה שהבנות שלי יגדלו בתוכה ויחיו בה.

גדעון סער: דבר שני, זה לא נושא משני או שולי או פחות חשוב בהיררכיה מהנושאים האחרים ואתה יכול לעשות את זה רק אם אתה מקרין את זה.

גדעון סער: לא נושא קוריוזי אלא נושא של מחויבות וזו הייתה המטרה ששמתי לעצמי ושוויון בין המינים זה הרבה דברים שאני לא צריך להיכנס לזה כאן כי הפורום פה מבין את זה, זה אחד הנושאים המרכזיים בכל חברה שרוצה להיות חברה מתקדמת.

גדעון סער: הצלחה תלויה במחויבות, זה לא קשור אם זה הגבר הראשון או לא, הצליחו וימליחו נשים וגברים שיש להם מחויבות עמוקה ואמיתי לנושא הזה כחלק מהשקפת עולם.

גדעון סער: במילה אישית, הרגשתי שיש עלי חובת הוכחה מיוחדת זה תמיד הזכיר לי שהייתי שומע מנשים שנכסנו לתפקידים שונים שהן צריכות להוכיח את עצמן יותר מגברים, אני לא יכול להגיד שלא הבנתי את זה אבל עכשיו הבנתי את זה.

גדעון סער: כשאתה נמצא במצב שיש עליך חובת הוכחה יתרה.

גדעון סער: הייתי בתפקיד של מזכיר ממשלה הייתי בכל הלשכות הכי תובעניות יו"ר קואליציה, בתפקיד הזה הרגשתי, יותר בחודשים הראשונים, חובת הוכחה מיוחדת.

גדעון סער: אני רוצה לגעת בשתי נקודות, הנושא של ייצוג הולם, יושבות פה נשים מוכשרות, אני מסכים עם יושבת ראש הכנסת, בממוצע הן יותר טובות מהממוצע של חברי הכנסת אבל גם ברות מזל במובן מסוים.

גדעון סער: אני מקריא מתוך נייר שקיבלנו בישיבה של ועדת חוקה בשבוע שעבר, התדרדרנו למקום ה- 83 בעולם בנושא של ייצוג נשים בפרלמנטים מתוך 135 מדינות.

גדעון סער: שימו לב מי עבר אותנו, עיראק תוניס, אתיופיה, פקיסטן ואני יכול להמשיך ולציין כדי לקבל את האוריינטציה.

גדעון סער: כולם אומרים שנשים יכולות להגיע לכל דבר, אין חסמים, אישה מוכשרת יכולה להגיע.

גדעון סער: יש דבר בלתי סביר שמקום המדינה, במשך 60 שנה, יש תת ייצוג על אותו לבל שבאזור ה- 15% עם תזוזות קטנות וזה משתקף בממשלה כי אנחנו משטר פרלמנטארי אם יש תת ייצוג בכנסת יש תת ייצוג בממשלה, אז קודם כל החברה ל מנצלת את הכישרונות של בני כל המינים , שזה דבר נורא, דבר שני, הנושאים שאנחנו דנים בם פה הנושאים שנוגעים לשוויון בין המינים והנשואים שנוגעים לקידום מעמד האישה לא יכולים לקבל את המעמד ואת המקום ואת הדחיפה הראויה כשאלה הם יחסי הכוחות.

גדעון סער: בסופו של דבר לימור לבנת צריכה לשבת גם בוועדת חוץ וביטחון ושלי יחימוביץ בוועדת כספים וזה משפיע.

גדעון סער: עד שלא נשים את העניין הזה על סדר היום בצורה אמיתית ואנחנו נאבקים היום בוועדת החוקה חוק ומשפט אני מאמין שההתקדמות תהיה מאד הדרגתית ומאד קשה על כל נקודה כי לשנות את הנקודה הזו צריך תמיכה של רוב חברי הכנסת.

גדעון סער: נקודה שהתחדדה לי בוועדה, אין כוח פוליטי נשי מאורגן אפקטיבי במדינת ישראל, יש סקטורים יותר קטנים ויש פה ארגונים שעושים עבודה חשובה אבל לסקטורים יותר קטנים יש יכולת לגרום לזה שאיש ציבור ישלם מחיר כשהוא פועל באופן עקבי או לא עקבי נגד זכויות ושוויון וזה לא קיים.

גדעון סער: אין אפילו השתקפות בחוץ של מי שהוא פועל או מצביע באופן שוויוני או באופן שהוא נגד השוויון.

גדעון סער: קחו את זה למחשבה כדבר חיוני אם רוצים להצליח ובהזדמנות אני ארחיב.

גדעון סער: אני רוצה לאחל הצלחה רבה לליה שמטוב, אני בטוח בהצלחתה אני חושב שהיא יכולה לקדם את הנושא הזה גם למקומות אחרים.

גדעון סער: אני מבטיח כל עזרה, אני בוודאי נשאר חבר בוועדה, הייתי חבר בוועדה גם בקדנציה קודמת, אני מתכוון לעזור בכל עניין ולהמשיך לפעול בנושאים האלה.

גדעון סער: בסופו של דבר, והתחלתי לומר את זה בתחילת דבריי, זו לא משימת יחיד זו לא יכולה להיות משימת יחיד זה יכול להיות רק תוצאה של שיתוף פעולה של כולנו, ממני תקבלי את כל הסיוע ואני בטוח שגם מכל מי שנמצא בחדר הזה ומכל מי שהנושא יקר לליבו אני מאחל לך הרבה הצלחה.

לימור לבנת: בתחילת שנות ה- 90 קבוצת חברות כנסת שרובן היו אז חדשות בכנסת, מכמה סיעות בבית מימין ומשמאל פתחו דף חדש ושונה לחלוטין ממה שהיה עד אז בהתארגנות חוצת מפלגות שבאה לקדם לשנות את כל הנושא של זכויות נשים ומעמד האישה.

לימור לבנת: כשאני יושבת כאן היום אני כמובן נזכרת שבאותה תקופה, באותן ארבע שנים בין 92 ל- 96 אני הייתי אחת מאלה שברוטציה כמו שאנחנו עדים לה היום עמדתי בראשות הוועדה לקידום מעמד האישה שאז בעצם הוקמה לראשונה, היא עוד לא הייתה ועדה סטטוטורית היא הייתה א רק משהו ביניים רק ב- 96 היא קיבלה את הזכות להיות ועדה ככל ועדות הכנסת.

לימור לבנת: כשאני יושבת כאן היום ומסתכלת סביב ואני רואה כמו שכולנו רואים, שנעשתה כברת דרך מאז.

לימור לבנת: נעשתה כברת דרך במודעות, נעשתה כברת דרך בחקיקה הדברים שונים לחלוטין.

לימור לבנת: מי שזוכר אז בתחילת שנות ה- 90 ומסתכל היום רואה שאכן יש שינוי דרמטי.

לימור לבנת: העובדה שהיום אנחנו נפרדים מיושב ראש הוועדה חבר הכנסת גדעון סער שהוא גבר והייתה לי זכות לתרום לזה ולהציע לו לעמוד בראש הוועד היא שינוי מהפכי למה שהיה אפשר לחלום אי פעם.

לימור לבנת: אבל השינוי התודעתי הזה שנעשה, שהוא משמעותי ביותר, והשינוי החקיקתי שנעשה, שהוא משמעותי ביותר, הם כבר מאחורינו.

לימור לבנת: לפני היום, בחצי הכוס הריקה, שני מהלכים חשובים ביותר שגם הם ייקחו את הזמן שלהם ואולי אפילו הרבה יותר זמן ממה שלקחו שני השינויים הקודמים ב- 15 השנים האחרון, אני לא חושבת שהשינוי התודעתי נעשה ב- 15 שנה, זה בודאי לקח הרבה יותר שנים ועדין יש דרך לעשות.

לימור לבנת: שני השלבים הבאים הם קודם כל האכיפה, והזכירה את זה יושבת ראש הכנסת, אכיפת החוקים הקיימים כבר, הטובים והמתקדמים.

לימור לבנת: השלב השני הוא המלחמה והזכיר את זה חבר הכנסת גדעון סער.

לימור לבנת: ההתלכדות הזו שקיימת לצורך הכוח שלא רק ידבר יעשה ויפעל אלא הרבה יותר מזה, ידרוש, יתבע יילחם.

לימור לבנת: כנראה שלא עשינו את זה מספיק וכנראה שעכשיו הזמן.

לימור לבנת: הנתונים שהקראת קודם על המקום שישראל עומדת בו הם נתונים מביכים ומזעזעים.

לימור לבנת: אני מאמינה ויודעת, הגם שאני לא חברה בוועדה כי לליכוד במתכונתו הנוכחית עשרה מנדטים ויש רק מקום אחד, אבל זה כמובן דבר שישתנה בקרוב מאד וככל שיקדים כן ייטב.

לימור לבנת: אני מאמינה בכוחות משולבים, כי בעניין הזה אין אופוזיציה קואליציה ימין ושמאל, אני מאמינה שגם את זה נוכל לשנות.

לימור לבנת: נשמעו כאן דברים רבים, המהפך שנעשה בתחילת שנות ה- 90 בו התאגדה קבוצה של חברות כנסת מכל הסיעות בבית, אני עוד זוכרת שהיו פעילות שמאל פמיניסטיות שלא רצו לשבת אתי, זה לא מצחיק זה אמיתי, הם אמרו שלא יכול להיות שמשהי מהימין תהיה פמיניסטית, לא מקובל עלינו ולא נשב אתה יחד, עכשיו זה נראה אבסורדי אבל זה היה רק לפני 15 שנה.

לימור לבנת: היום זה לא יקרה.

לימור לבנת: זה מהפך אמיתי בתוך החברה, בינינו.

לימור לבנת: עשינו את פריצת הדרך הזו, הייתה פריצת דרך בקדנציה לה אתה תרמת תרומה מכרעת ועל כך אני רוצה לברך ולומר יישר כוח.

לימור לבנת: לחברתי חברת הכנסת ליה שמטוב אני רוצה לברך בהצלחה רבה, למרות שאינני חברה בוועדה אני מציעה לך את כל העזרה והניסיון רב השנים שלי לעמוד לעזרתך ואני בטוחה שתצליחי, בהצלחה.

דוד טל: אני רוצה לאפשר לכולם לומר את דברם אבל אנא מכם קצרו, גברת זוארץ בבקשה.

12965: אני אדבר בשם נבחרות הציבור כי לשדולה יש נציגות נוספת שתאיר את הפן של השדולה.

12965: כחברת מועצה וכמי שכיהנה כסגנית ראש מועצה אני רוצה להודות לך באופן אישי על פועלך במסגרת הוועדה, על הצבת המטרות, היעדים.

12965: אני חושבת שהשינוי המשמעותי בפריצת הדרך היה ברצינות ובחשיבות שנתת לכל נושא שטופל ולא רק לקידום נשים בחברה הישראלית אלא כדי להביא לשינוי חברתי ולחזק את החוסן החברתי.

12965: בשם הנבחרות שחלקן לא יכלו להגיע היום אני רוצה להודות על כך שהיית תמיד זמין קשוב ונענית להזמנות שלנו.

12965: אנחנו שמחות שאתה ממשיך להיות חבר בוועדה יש עוד נושאים שצריך לקדם כמו החוק להכרה בהוצאות טיפול בילדים שנשמח לסייע גם כאן.

12965: לליה המון הצלחה בתפקיד.

טל קרמר: טל קרמר, מנכ"ל איגוד מרכזי הסיוע לנפגעות ונפגעי תקיפה מינית בישראל.

טל קרמר: חבר הכנסת סער, זו זכות מאד נעימה להגיד את שבחך בפניך.

טל קרמר: בשם הציבור, שאני משתדלת לשמש להם פה, נעשתה קפיצת דרך בעבודת הוועדה ברשותך עם הקמת המרכזים הטיפוליים לנפגעות תקיפה מינית והקצאת הכסף לזה.

טל קרמר: זו פעם ראשונה ב- 60 שנות המדינה שמדינת ישראל לקחה אחריות על ציבור כל כך גדול של נפגעות ונפגעי תקיפה מינית ואמרה שמקצים כספים ייעודיים כדי לטפל באנשים האלה שעברו את הפגיעה.

טל קרמר: אני רוצה להודות לך מקרב לב, הדלת שלך תמיד הייתה פתוחה בפנינו גם לפני, תוך כדי ואני בטוחה שתהיה גם אחרי.

טל קרמר: כמו שכולם אמרו, יש פה עוד דרך ארוכה ולכן אני מאחלת לחברת הכנסת שמטוב הצלחה רבה כי ההצלחה שלך היא ההצלחה של כולנו.

טל קרמר: אני רוצה לומר עוד מילה אישית, בחודש הקרוב גם עוזבת את תפקידי כמנהלת האיגוד והולכת לנצל את 14 שבועות חופשת הלידה ולהאריך אותם בהרבה אחרי.

טל קרמר: יושבת לשמאלי מחליפתי מיכל רוזין, אני רוצה לאחל לה הצלחה רבה, גם הצלחה שלה והצלחה של האיגוד היא הצלחה של כולנו כחברה.

סיגל רונן-כץ: אני מטעם שדולת הנשים, אמנם לא נהוג להגיד שבחו של אדם בפניו אבל אתה ראוי.

דוד טל: מעט משבחו מותר, מכך נלמד על רוב שבחו.

סיגל רונן-כץ: חבר הכנסת גדעון סער בהחלט ראוי לכל שבח על המחויבות והרצינות בהם ראה את התפקיד.

סיגל רונן-כץ: הבאת לידי ביטוי את הצורה שאתה ראית את התפקיד מאחר שהתייחסת אליו ברצינות כל כך רבה ומאחר וחשבת שזו ועדה חשובה ככל הוועדות האחרות, זה מה שהקרנת, זה מה שהציבור קלט ואני מקווה שזה גם מה שחברי הבית הזה קלטו.

סיגל רונן-כץ: על כך אנחנו מאד מודים לך, על העשייה על ההתעקשות, על חוסר הויתור ועל המחויבות הגדולה לשוויון לזכויות נשים ולשוויון בין המינים בכלל.

גילה אושרת: בשם תנועת ויצ"ו אני מצטרפת לכל הברכות והתשבחות שנאמרו פה ואני חושבת שזה מאד מרגש לומר את לאדם את שבחו בפניו.

גילה אושרת: אני רוצה פשוט להודות לך גם כן על שיתוף הפעולה, על הזמינות לנו, אני חושבת שבתקופת כהונתך הטבעת חותם היית מאד מחויב ופעלת ללא לאות לקידום החקיקה.

גילה אושרת: הוכחת גם שגברים יכולים להיות שותפים אקטיביים למאבק לשוויון בין המינים.

גילה אושרת: אני מודה שאני לא כל כך מכירה את הפרוטוקול אבל עכל מה שיש לנו לומר לך הכנו בתמונה.

גילה אושרת: "תודה על תקופת כהונתך כיושב ראש הוועדה לקידום, היית שותף אמיץ ונמרץ לדרך, פעלת ללא לאות לקידום החקיקה למען הנשים בישראל והוכחת כי חשיבה פמיניסטית נאורה ואקטיביסטית איננה לנשים בלבד" מיושבת ראש ויצ"ו ישראל ואגף לקידום מעמד האישה.

גילה אושרת: לך ליה אני רוצה לאחל הרבה בהצלחה אני בטוחה שאני מדברת בשם כל נציגות ארגוני הנשים, אנחנו פה כדי לפעול ביחד הלאה.

גלי עציון: עורכת דין גלי עציון מנעמ"ת.

גלי עציון: כמעט כל מה שרציתי להגיד כבר נאמר, גם בפן האישי בחקיקה שאתה עוד חייב לנו כך שאתה לא יכול להיעלם, העבודה הייתה מצוינת מתוקתקת, אני חושבת שהניסיון שהבאת הן כפרלמנטר הן מהתחום של הרשות המבצעת ראינו את זה, כולל באותיות הקטנות של חקיקה כולל הצעות של מה להוסיף בדברי ההסבר בקריאה שנייה ושלישית או לתקנון הממשלה וזה היה מאד חשוב.

גלי עציון: אני רוצה להתעכב על אמירה קטנה שלך, שאני מקווה שתיקח אותה הלאה שאמרת ששמעת הרבה מנשים שהן צריכות להוכיח את עצמן בתפקידים ועכשיו הרגת לרגע קל איך זה להיות אישה, אני עושה אינטרפרטציה ואני יודעת שתיקח את זה, כי ראינו את הרצינות שלך בעבודה ואני יודעת שתיקח את זה הלאה ותמשיך לעזור לנו ולעזור לנושא אבל זה לא נכון לעזור לנו, כי הנושא הוא נושא של שוויון וזה אחד הדברים ששותפתי לדרך ציונה בנושא הכרה בהוצאות טיפול בילדים, ניסינו להסביר וההסבר לא התקבל שזה לא נושא נשי אלא נושא משפחתי, כל הנושא של מעמד האישה הוא בעצם נושא חברתי.

גלי עציון: תודה.

ציונה קניג: כמו שאמרה גלי הכול כבר נאמר אבל לא יכולתי לוותר על זכות הדיבור, אני רוצה להתחבר למה שמרית אמרה שזה נושא לא רק של נשים אלא גם של גברים.

ציונה קניג: לצערי זה לא משתקף כאן בוועדה ולמעט גדעון ויושב ראש ועדת הכנסת ועוד בודדים אנחנו רוב של נשים.

גדעון סער: אני חייב לומר שיש חבר ועדה חדש, שלמה מולא שהיום לא נמצא אבל היה אתנו בסיור ביום חמישי במעון בראשון.

גדעון סער: הדברים האלה ישתנו תוך כמה שנים ותזכו את זה היום.

דוד טל: זה מחלחל, לא כמו שצמיחה מחלחלת עד השכבות התחתונות, אבל זה מחלחל יותר מהר.

ציונה קניג: אני באמת רוצה לקוות שבעקבות פריצת הדרך הזו הדברים ישתנו גם בעתיד.

ציונה קניג: בנימה מאד אישית אני רוצה להגיד תודה על שיתוף פעולה צמוד ופורה שאת התוצאות אנחנו רואים בשטח בשנתיים האחרונות.

ציונה קניג: זה לא משהו שהוא ברור מאליו לא בעולם שלנו בכלל ובטח לא בכנסת.

ציונה קניג: לליה הרבה הצלחה ואנחנו לרשותך.

דוד טל: תודה, גם לך מגיעות ברכות לתפקיד החדש.

דוד טל: עורכת דין אודליה לוי.

אודליה לוי: נציגת לשכת עורכי הדין, אני רוצה לברך אותך בשם לשכת עורכי הדין, הייתי עדה בישיבות הוועדה להבנה המשפטית העמוקה.

אודליה לוי: באת תמיד מוכן יודע בקי, ראיתי שלפעמים גם ניסו למכור לך לוקשים ואי אפשר היה למכור לך לוקשים.

אודליה לוי: אתה מכיר את הסוגיות ואי אפשר לבלבל אותך, אתה מחויב לקידום מעמד האישה.

אודליה לוי: לשכת עורכי הדין גאה שיש לה נציג כזה בכנסת ותמשיך בפועלך המבורך.

אודליה לוי: משפט לסיום, שמעתי בשיחת מסדרון היום שמישהו אמר לך שאתה התשובה לפמיניזם, אז קודם כל אני חושבת שהפמיניזם לא דורש תשובה ואני חושבת שאתה התגלמות הפמיניזם.

רותה דנינו: יושבת ראש עמותת אמהות חד הוריות בישראל ואני רוצה לברך את חבר הכנסת גדעון סער שעשה עבודה נפלאה כגבר שלא שייך למעמד שלנו, אבל יש מודעות לנשים בישראל וזה דבר נפלא.

רותה דנינו: לחברת הכנסת ליה אני מאחלת לך הרבה הצלחה ושיתוף פעולה לנשים ולאמהות חד הוריות במיוחד שבאמת צריכות את זה.

אלכס מילר: ראשית אני רוצה להגיד שבשנה וחצי שאני נמצא בכנסת, ראיתי את העבודה שעשית בוועדה, עקבנו אחריה וזו אחת הוועדות שפרצו מבחינת החקיקה בנושא ייצוג הנשים ואני מקווה שבזה שאתה יוצא מראשות הוועדה הפעילות שלך בנושא לא תסתיים ותהיה שותף מלא לכל מה שקשור לנושא זה.

אלכס מילר: אני רוצה לברך את חברת הכנסת ליה שמטוב שמייצגת את סיעת ישראל ביתנו בוועדה לקידום מעמד האישה שהולכת להיות יושבת ראש הוועדה אני רוצה שתדעי שכל מה שתקדמי אנחנו נהיה מאחוריך ונעזור בכל מה שאנחנו יכולים, יישר כוח.

דוד טל: אני רוצה לומר שבזמנו הייתי יושב ראש ועדת העבודה הרווחה והבריאות, כשנפרדתי מהוועדה הוצאתי מהפרוטוקול חוברת של דברים טובים שאמרו עלי ואני מתענג על דפי הנוסטלגיה האלה עם הנכדים שלי שהם כבר גדולים.

דוד טל: אתה צריך עכשיו ספר, לא תספיק לך חוברת.

ליה שמטוב: כבוד יושב ראש ועדת הכנסת, כבוד היושב ראש לשעבר וכל החברות שיושבות פה וצוות הוועדה.

ליה שמטוב: אני רוצה להצטרף ולהודות לך גדעון על תרומתך ועל העבודה הקשה בנושא קידום מעמדה של האישה בישראל.

ליה שמטוב: כמו מעמדה של האישה, כך גם מעמדה של הוועדה היה זקוק לחיזוק והוועדה קיבלה את החיזוק בזכות אחד הפרלמנטרים הטובים פה בכנסת.

דוד טל: שלא לומר הטוב ביותר.

ליה שמטוב: יכול להיות.

ליה שמטוב: היום אני אולי לא נכנסת לנעליך, אבל למה שקשור לוועדה אני בטח נכנסת ובכוונתי לקדם את הנושאים הקשורים לוועדה בחריצות ברצינות ובהצלחה בדיוק כמו שאתה עשית.

ליה שמטוב: אני יודעת שתעמוד לצידי ואני בטוחה שנעבוד עם כל החברות בשיתוף פעולה כי יש לנו מטרה משותפת והיא לקדם את הכוח הנשי בישראל.

ליה שמטוב: בהזדמנות זו אני רוצה להגיד שסיעת ישראל ביתנו שהיא בת 11 חברים, אחוז הייצוג הנשי בה הוא הכי גדול מקרב הסיעות , יש לנו שלוש חברות כנסת וזו דוגמה לכל הסיעות.

דוד טל: תודה רבה.

דוד טל: אני רוצה לסיים את הישיבה בברכה לליה שתצליח בעבודתה בוועדה.

דוד טל: אני אשתדל עד כמה שידי משגת לעזור לך בוועדת הכנסת כדי להעביר יותר חוקים, התנאי הוא שתביאו אותם מהר ואני אשתדל לעשות את זה.

דוד טל: תודה רבה הישיבה נעולה.